Luiperd van kant gemaak ná aanvalSonsopkoms in die Krugerwildtuin. (Foto ter illustrasie: SANParke) ŉ Werker in die Kruger Shalati-konsessie in die wildtuin is Sondagoggend deur ŉ luiperd aangeval. Dit is die tweede voorval in dié gebied die afgelope paar weke. Isaac Phaahla, woordvoerder van SANParke, sê die voorval het plaasgevind toe die man op pad werk toe was. Die werker kon die luiperd afweer en het om hulp geskree waarna die dier in die omliggende bosse verdwyn het. “Die beseerde werker is vir behandeling na die dokter gehaas. Hy het diep snywonde en trauma opgedoen, maar die beserings is nie lewensbedreigend nie.” ŉ Soektog na die dier is onmiddellik van stapel gestuur. Die luiperd is sowat 30 meter van waar die voorval plaasgevind het, opgespoor en van kant gemaak. Volgens Phaahla is dit die tweede onlangse voorval waar ŉ werker deur ŉ luiperd in die Krugerwildtuin aangeval is. Maroela Media het vroeër berig dat ŉ personeellid van die Skukuza-gholfklub in die Krugerwildtuin wonderbaarlik oorleef het nadat ŉ luiperd hom skynbaar uit die bloute aangeval het. Die aanval het op 26 Junie buite die slagoffer se woning by die park se personeelwoonkwartiere plaasgevind. Cathy Dreyer, hoofwildbewaarder, sê daar word sedert die eerste voorval al gepoog om die luiperd te vang. “Gegewe die ligging van die tweede voorval, vermoed ons dis dieselfde luiperd, hoewel ons nooit seker kan wees nie. Inwoners en werknemers moet te alle tye uiters waaksaam wees en dit vermy om alleen te loop.” Die luiperd is by die staatsveearts afgelewer om ’n nadoodse ondersoek te doen. Jerry Mabena, hoof van die Motsamayi Tourism Group wat Kruger Shalati en Krugerstasie besit, sê hy is geskok deur die tragiese voorval, maar verlig dat die werker oorleef het. Mabena sê die groep en bestuurspan by die konsessie sal die werker op sy herstelpad ondersteun. “Hierdie voorval maak almal weer bewus daarvan dat wilde diere in hul natuurlike habitat optree volgens die natuur se reëls. Ons respekteer ons teenwoordigheid in hul gebied, terwyl ons die veiligheid van ons personeel verseker sowel as die bewaringswerk wat ons as konsessiehouers hier onderneem. “Ons steun die ondersoek deur SANParke om die oorsaak van hierdie ongewone gedrag deur ’n luiperd te bepaal. Ons bedank die mediese ondersteuningspersoneel wat vinnig opgetree het, en SANParke vir hul ondersteuning in die voorval. Ons wens ons kollega ’n spoedige herstel toe en sien uit na sy terugkeer werk toe sodra hy ten volle herstel het.”